b'\n_START_ARTICLE_\nFundaci\xc3\xb3 Jaume Bofill\n_START_SECTION_\nHist\xc3\xb2ria\n_START_PARAGRAPH_\nLa Fundaci\xc3\xb3 es va crear el 1969. Des de la seva creaci\xc3\xb3, la Fundaci\xc3\xb3 Jaume Bofill va orientar la seva activitat cap a aquelles q\xc3\xbcestions percebudes com a clau en cada moment per a la millora del pa\xc3\xads. Poc despr\xc3\xa9s, el 1971, arran de la tensi\xc3\xb3 pol\xc3\xadtica del moment i de la constituci\xc3\xb3 de l\'Assemblea de Catalunya, una Brigada Pol\xc3\xadtico Social va registrar les oficines de la Fundaci\xc3\xb3 i va detenir i jutjar el seu primer director i algun dels seus empleats. Per aquest motiu, el 28 d\'octubre de 1973 es va gestar la Fundaci\xc3\xb3 Institut Pacis, creada legalment com a fundaci\xc3\xb3 eclesi\xc3\xa0stica, m\xc3\xa9s tolerada dins del marc normatiu del moment. Des de llavors, aquesta nova fundaci\xc3\xb3 seria l\'encarregada de dotar de fons i finan\xc3\xa7ar les activitats desenvolupades per la Fundaci\xc3\xb3 Jaume Bofill._NEWLINE_Un cop reinstaurada la democr\xc3\xa0cia, el 3 de juny de 1977 la Fundaci\xc3\xb3 Institut Pacis es va inscriure legalment com a entitat de car\xc3\xa0cter civil-privada, sent-ne Teresa Roca Formosa i Josep Maria Vilaseca Marcet els seus fundadors, i establint-se la seu al Passeig de Gr\xc3\xa0cia, 77 de Barcelona. El mateix any tamb\xc3\xa9 es va crear la Fundaci\xc3\xb3 Serveis de Cultura Popular, que tenia l\'objectiu de difondre la cultura en un sentit m\xc3\xa9s ampli. Entre aquestes, cal destacar la recuperaci\xc3\xb3 de la mem\xc3\xb2ria hist\xc3\xb2rica, l\'impuls d\'una sociologia compromesa, el suport a iniciatives de cultura popular o l\'aposta per una educaci\xc3\xb3 en valors actualitzada._NEWLINE_Progressivament, la instituci\xc3\xb3 va anar impulsar experi\xc3\xa8ncies de participaci\xc3\xb3 ciutadana amb l\'objectiu de perfeccionar el funcionament democr\xc3\xa0tic, va realitzar estudis i an\xc3\xa0lisis de les desigualtats socials, fent especial atenci\xc3\xb3 a les caracter\xc3\xadstiques i els efectes dels moviments migratoris. El 1985 l\'organitzaci\xc3\xb3 va rebre la Creu de Sant Jordi. El gener del 2000 l\'entitat va re-absorbir la Fundaci\xc3\xb3 Serveis de Cultura Popular, creada el 1977. El desembre de 2006 van traslladar la seu al carrer de Proven\xc3\xa7a, 324._NEWLINE_Des de l\'any 2009 l\'activitat de la Fundaci\xc3\xb3 Jaume Bofill se centra exclusivament en l\'\xc3\xa0mbit de l\'educaci\xc3\xb3. La seva activitat es concreta en diferents formats, entre els quals destaquen l\'elaboraci\xc3\xb3 d\'estudis, l\'organitzaci\xc3\xb3 de seminaris i la realitzaci\xc3\xb3 de projectes d\'intervenci\xc3\xb3._NEWLINE_El 2016 va presentar el projecte Escola 21, coordinat conjuntament amb la Unesco, la Universitat Oberta de Catalunya (UOC) i l\'Obra Social La Caixa, amb l\'objectiu d\'acompanyar 200 centres per canviar a un sistema educatiu "m\xc3\xa9s avan\xc3\xa7at". La iniciativa compt\xc3\xa0 amb el suport del Departament d\'Ensenyament de la Generalitat de Catalunya. Tanmateix, fou criticada per sindicats de docents, forces d\'esquerra i col\xc2\xb7lectius en defensa de l\'ensenyament p\xc3\xbablic com una forma de fomentar la privatitzaci\xc3\xb3 de l\'educaci\xc3\xb3 defensant mesures que cerquen "atomitzar el sistema educatiu i propiciar una involuci\xc3\xb3 en els fonaments democr\xc3\xa0tics que havien caracteritzat l\xe2\x80\x99escola p\xc3\xbablica catalana, i fomenten la jerarquitzaci\xc3\xb3 i la gesti\xc3\xb3 privada a escoles i instituts" .'